Uredba Sveta (ES) št. 1425/2003

z dne 11. avgusta 2003

o spremembi Uredbe (ES) št. 466/2001 glede patulina

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 315/93 z dne 8. februarja 1993 o določitvi postopkov Skupnosti za kontaminante v hrani [1] in zlasti člena 2(3) Uredbe,

po posvetovanju z Znanstvenim odborom za živila,

ob upoštevanju naslednjega:

(1) Uredba Komisije (ES) št. 466/2001 [2], kakor je bila nazadnje spremenjena z Uredbo (ES) št. 563/2002 [3], določa zgornje mejne vrednosti za nekatere onesnaževalce v živilih. Zgornje mejne vrednosti so določene za nitrate, aflatoksine, ohratoksin A, svinec, kadmij, živo srebro, 3-MCPD in dioksine.

(2) Nekatere države članice so sprejele ali nameravajo sprejeti zgornje mejne vrednosti za patulin v sadnih sokovih, zlasti v jabolčnem soku, trdnih proizvodih iz jabolk kot je jabolčni kompot in jabolčna čežana ter v proizvodih, namenjenih dojenčkom in malim otrokom. Zaradi razlik med državami članicami in posledične nevarnosti izkrivljanja konkurence, so ukrepi Skupnosti potrebni za zagotavljanje enotnosti trga ob upoštevanju načela proporcionalnosti.

(3) Patulin je mikotoksin, ki nastaja v glivah različnih rodov, vključno z vrstami Penicillium, Aspergillus in Byssochlamys. Čeprav se patulin lahko pojavlja v mnogih vrstah plesnivega sadja, v zrnih in drugih živilih, so glavni vir onesnaženja s patulinom jabolčni proizvodi.

(4) Znanstveni odbor za živila je na svojem sestanku 8. marca 2000 odobril začasni najvišji sprejemljiv dnevni vnos (PMTDI) 0,4 μg/kg telesne mase (tm) za patulin.

(5) Leta 2001 je bila opravljena posebna naloga "Ocena količine dnevnega vnosa patulina med prebivalstvom držav članic Evropske unije" v okviru Direktive Sveta 1993/5/EGS z dne 25. februarja 1993 o pomoči Komisiji in sodelovanju držav članic pri znanstvenem proučevanju vprašanj v zvezi z živili [4] (SCOOP). Iz ocene lahko sklepamo, da je povprečna izpostavljenost precej pod PMTDI, ki znaša 0,4 μg/kg telesne mase. Ob upoštevanju posebnih skupin potrošnikov, zlasti malih otrok, in ob upoštevanju najhujših primerov je izpostavljenost patulinu večja, vendar še vedno pod PMTDI.

(6) Uredbo (ES) št. 466/2001 je zato treba ustrezno spremeniti.

(7) Ukrepi, predvideni s to uredbo, so v skladu z mnenjem Odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Uredba (ES) št. 466/2001 se spremeni:

1. Členu 5 se doda odstavek:

"4. Komisija najpozneje do 30. junija 2005 pregleda zgornje mejne vrednosti za patulin, določene v točkah 2.3.1 in 2.3.2 oddelka 2 Priloge I, da se te znižajo ob upoštevanju razvoja znanstvenega in tehnološkega znanja ter izvajanja "Pravilnika o preprečevanju in zmanjševanju onesnaženosti s patulinom v jabolčnem soku in sestavinah jabolčnega soka v drugih napitkih"."

2. Priloga I se spremeni v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Uporablja se od 1. novembra 2003.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. avgusta 2003

Za Komisijo

David Byrne

Član Komisije

[1] UL L 37, 13.2.1993, str. 1.

[2] UL L 77, 16.3.2001, str. 1.

[3] UL L 86, 3.4.2002, str. 5.

[4] UL L 52, 4.3.1993, str. 18.

--------------------------------------------------

PRILOGA

V oddelek 2 (mikotoksini) Priloge I se vstavi točka 2.3:

"Proizvodi | Patulin: zgornje mejne vrednosti (μg/kg ali ppb (delcev na milijardo delcev)) | Metoda vzorčenja | Referenčna analitska metoda |

2.3Patulin

2.3.1Sadni sokovi in sadni nektar, zlasti jabolčni sok, in sestavine sadnih sokov v drugih pijačahZgoščen sadni sokpo rekonstituiranju, kot določa proizvajalec | 50,0 | Direktiva 2003/78/ES | Direktiva 2003/78/ES |

2.3.2Žgane pijače, jabolčnik in druge fermentirane pijače iz jabolk ali fermentirane pijače, ki vsebujejo jabolčni sok | 50,0 | Direktiva 2003/78/ES | Direktiva 2003/78/ES |

2.3.3Trdni proizvodi iz jabolk, vključno z jabolčnim kompotom, jabolčno čežano, namenjeno neposredni porabi | 25,0 | Direktiva 2003/78/ES | Direktiva 2003/78/ES |

2.3.4Jabolčni sok in trdni proizvodi iz jabolk, vključno z jabolčnim kompotom in jabolčno čežano, za dojenčke in male otroke, ki so označeni in se prodajajo kot živila, namenjena dojenčkom in malim otrokomdruga hrana za dojenčke | 10,0 | Direktiva 2003/78/ES | Direktiva 2003/78/ES |

--------------------------------------------------